CELEX: 32020R1811
Language: fi
Date: 2020-12-01 00:00:00
Title: Komission täytäntöönpanoasetus (EU) 2020/1811, annettu 1 päivänä joulukuuta 2020, asetuksen (EY) N:o 684/2009 muuttamisesta Pohjois-Irlannissa olevien talouden toimijoiden tunnistamisen osalta

2.12.2020   
               
               
                  FI
               
               
                  Euroopan unionin virallinen lehti
               
               
                  L 404/3
               
            
         KOMISSION TÄYTÄNTÖÖNPANOASETUS (EU) 2020/1811,
         annettu 1 päivänä joulukuuta 2020,
         asetuksen (EY) N:o 684/2009 muuttamisesta Pohjois-Irlannissa olevien talouden toimijoiden tunnistamisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 113 artiklan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen (1) 131 artiklan kanssa,
         ottaa huomioon valmisteveroja koskevasta yleisestä järjestelmästä ja direktiivin 92/12/ETY kumoamisesta 16 päivänä joulukuuta 2008 annetun neuvoston direktiivin 2008/118/EY (2) ja erityisesti sen 29 artiklan 1 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta erosi Euroopan unionista 31 päivänä tammikuuta 2020 Ison-Britannian ja Pohjois-Irlannin yhdistyneen kuningaskunnan eroa Euroopan unionista ja Euroopan atomienergiayhteisöstä koskevan sopimuksen, jäljempänä ’erosopimus’, perusteella.
                  
               
                     (2)
                  
                  
                     Erosopimuksen 126 artiklassa määrätään siirtymäkaudesta, joka päättyy 31 päivänä joulukuuta 2020. Siihen saakka Yhdistyneeseen kuningaskuntaan ja Yhdistyneessä kuningaskunnassa sovelletaan unionin oikeutta sen kaikilta osin.
                  
               
                     (3)
                  
                  
                     Siirtymäkauden päätyttyä valmisteveroja koskevia unionin sääntöjä ei sovelleta enää Yhdistyneeseen kuningaskuntaan eikä Yhdistyneessä kuningaskunnassa. Valmisteveroja koskevia unionin sääntöjä sovelletaan kuitenkin erosopimukseen kuuluvan Irlantia/Pohjois-Irlantia koskevan pöytäkirjan 8 artiklan mukaisesti myös siirtymäkauden jälkeen Pohjois-Irlannissa tavaroihin (3), jotta vältetään tiukka rajavalvonta Irlannin ja Pohjois-Irlannin välillä.
                  
               
                     (4)
                  
                  
                     Neuvoston asetuksen (EU) N:o 389/2012 (4) 19 artiklan mukaan kunkin jäsenvaltion on pidettävä sähköistä tietokantaa, jossa on rekisteri direktiivin 2008/118/EY 4 artiklassa tarkoitetuista talouden toimijoista (valtuutetuista varastonpitäjistä, rekisteröidyistä vastaanottajista ja rekisteröidyistä lähettäjistä). Kaksikirjaimisen maakoodin osalta komission asetuksen (EU) N:o 612/2013 (5) 1 artiklassa säädetään toimijoiden tunnisteen rakenteesta, jossa toimijan valmisteveronumero koostuu kahdesta kentästä. Ensimmäinen kenttä on aakkosellinen maakoodi, joka on sen jäsenvaltion tunniste, jossa talouden toimija tai veroton varasto on rekisteröity. Tämä koodi saadaan komission asetuksen (EY) N:o 684/2009 (6) liitteessä II olevasta koodiluettelosta 3. Lisäksi menettelyt ovat tietokonepohjaisia ja niiden tukena on kaksi Euroopan laajuista tietoteknistä järjestelmää: valmisteveron alaisten tuotteiden siirtojen valvontajärjestelmä (EMCS) tuotteiden siirtojen valvomiseksi ja valmisteverotietojen vaihtojärjestelmä (SEED) talouden toimijoiden rekisteröimiseksi.
                  
               
                     (5)
                  
                  
                     Unionin ja Pohjois-Irlannin välisiä valmisteveron alaisten tuotteiden siirtoja tullaan käsittelemään unionin sisäisinä siirtoina. Sen vuoksi on tarpeen, että Pohjois-Irlantiin sijoittautuneet talouden toimijat, jotka aikovat siirtää valmisteveron alaisia tuotteita väliaikaisen verottomuuden järjestelmässä jäsenvaltioon ja jäsenvaltiosta, rekisteröidään ja valtuutetaan SEED-järjestelmässä ja että niihin sovelletaan unionin valmisteveromenettelyjä ja EMCS-järjestelmää. Jäsenvaltioiden koodit ja maakoodit vahvistetaan asetuksessa (EY) N:o 684/2009, jossa viitataan ISO alpha 2 -koodeihin (ISO 3166). Yhdistyneen kuningaskunnan talouden toimijat käyttävät koodia ”GB”, mutta Pohjois-Irlannilla ei ole tässä järjestelmässä erityistä koodia. Koska ISO:n mukaan on mahdollista käyttää X-koodeja sellaisista alueista, joilla ei ole erityistä koodia, ja koska on syytä pyrkiä yhdenmukaisuuteen täytäntöönpanoasetuksen (EU) 2020/1470 (7) kanssa, on asianmukaista käyttää koodia ”XI” sellaisten Pohjois-Irlannin talouden toimijoiden yksilöimiseksi, jotka harjoittavat valmisteveron alaisten tuotteiden siirtoja.
                  
               
                     (6)
                  
                  
                     Sen vuoksi asetusta (EU) N:o 684/2009 olisi muutettava.
                  
               
                     (7)
                  
                  
                     Tässä asetuksessa säädetyt toimenpiteet ovat valmisteverokomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EY) N:o 684/2009 seuraavasti:
            
                        a)
                     
                     
                        Korvataan liitteessä I olevassa taulukossa 1 olevan kohdan 17.2 kohdan c sarakkeessa F oleva ilmaisu seuraavasti:
                        ”Merkitään muu maakoodi kuin jokin jäsenvaltioiden maakoodeista.”
                     
                  
                        b)
                     
                     
                        Muutetaan liite II seuraavasti:
                        
                                    i)
                                 
                                 
                                    Korvataan koodiluettelo 3 seuraavasti:
                                    ”3.   MAAKOODIT
                                    Maakoodien on oltava samoja koodeja, jotka vahvistetaan komission täytäntöönpanoasetuksen (EU) 2020/1470 (*1) liitteessä I olevassa Euroopan tavarakaupan tilastoja koskevassa maa- ja alueluokituksessa, lukuun ottamatta seuraavaa:
                                    
                                                —
                                             
                                             
                                                Kreikan osalta merkitään EL eikä GR.
                                             
                                          
                                       (*1)  Komission täytäntöönpanoasetus (EU) 2020/1470, annettu 12 päivänä lokakuuta 2020, tavaroiden ulkomaankauppaa koskevien Euroopan tilastojen maa- ja alueluokituksesta ja muiden yritystilastojen maantieteellisestä jaottelusta (EUVL L 334, 13.10.2020, s. 2).”"
                        
                                 
                              
                                    ii)
                                 
                                 
                                    Poistetaan koodiluettelo 4.
                                 
                              
                                    iii)
                                 
                                 
                                    Korvataan koodiluettelo 5 seuraavasti:
                                    ”5.   TULLITOIMIPAIKAN VIITENUMERO (COR)
                                    COR muodostuu jäsenvaltion maakoodista ja sen jälkeisistä kansallista numeroa ilmaisevista kuudesta aakkosnumeerisesta merkistä, esim. IT0830AB.”
                                 
                              
                  
         
            2 artikla
            Tämä asetus tulee voimaan 1 päivänä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 1 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 29, 31.1.2020, s. 7.
         
            (2)  EUVL L 9, 14.1.2009, s. 12.
         
            (3)  Edellyttäen, että Irlantia/Pohjois-Irlantia koskevan pöytäkirjan 18 artiklassa tarkoitetulla demokraattisella suostumuksella jatketaan pöytäkirjan 8 artiklan soveltamista.
         
            (4)  Neuvoston asetus (EU) N:o 389/2012, annettu 2 päivänä toukokuuta 2012, hallinnollisesta yhteistyöstä valmisteverotuksen alalla ja asetuksen (EY) N:o 2073/2004 kumoamisesta (EUVL L 121, 8.5.2012, s. 1).
         
            (5)  Komission täytäntöönpanoasetus (EU) N:o 612/2013, annettu 25 päivänä kesäkuuta 2013, talouden toimijoita ja verottomia varastoja koskevan rekisterin käytöstä, asiaan liittyvistä tilastoista ja kertomuksen antamisesta hallinnollisesta yhteistyöstä valmisteverotuksen alalla annetun neuvoston asetuksen (EU) N:o 389/2012 nojalla (EUVL L 173, 26.6.2013, s. 9).
         
            (6)  Komission asetus (EY) No 684/2009, annettu 24 päivänä heinäkuuta 2009, neuvoston direktiivin 2008/118/EY täytäntöön panemisesta valmisteveron alaisten tavaroiden väliaikaisesti verottomia siirtoja koskevien tietokoneistettujen menettelyjen osalta (EUVL L 197, 29.7.2009, s. 24).
         
            (7)  Komission täytäntöönpanoasetus (EU) 2020/1470, annettu 12 päivänä lokakuuta 2020, tavaroiden ulkomaankauppaa koskevien Euroopan tilastojen maa- ja alueluokituksesta ja muiden yritystilastojen maantieteellisestä jaottelusta (EUVL L 334, 13.10.2020, s. 2).